KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2014. augusztus 29-i rendkívüli ülésére)

TÁRGY:
AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁNAK MÓDOSÍTÁSA
Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló 24/2013. (XII.19.) önkormányzati rendeletének (a továbbiakban: SZMSZ) jelenlegi módosítását a közúti közlekedésről szóló 1988. évi I. törvény (Kkt.) egyes módosító rendelkezései indokolják. A Kkt. 46. § (1) bekezdésében meghatározott rendelkezéseknek megfelelően az egyes közútkezelői feladatok jegyzői hatáskörből önkormányzati hatáskörbe kerültek.

Tekintettel arra, hogy a hatáskör gyakorlása az önkormányzathoz, mint tulajdonoshoz kapcsolódik, javaslom, hogy a hatáskört átruházott hatáskörként a polgármester gyakorolja.

Mindezek alapján az SzMSz 46. § kiegészítése indokolt egy további (6) bekezdéssel továbbá a 4. számú melléklet kiegészítése egy további 10. ponttal. 

További módosítás a 4. számú melléklet 7. pontjának helyébe, a rendelet-tervezetben szereplő 7. pont lép, melynek indoka az SZMSZ mellékletének aktualizálása Kiskőrös Város 2014. évi költségvetéséről szóló 2/2014. (II.6.) önkormányzati rendelet tartalmának megfelelően.    

Javasolom, hogy a Képviselő-testület a rendelet-tervezetet a fentiek alapján fogadja el.

Kiskőrös, 2014. augusztus 22.

Domonyi László sk.

polgármester
KISKŐRÖS VÁROS ÖNKORMÁNYZATA

KÉPVISELŐ-TESTÜLETÉNEK

…../2014. (……..) önkormányzati rendelete

az önkormányzat szervezeti és működési szabályzatáról szóló 24/2013. (XII.19.) önkormányzati rendelet módosításáról

(tervezet)

Kiskőrös Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, az Önkormányzat Szervezeti és Működési Szabályzatáról szóló 24/2013. (XII. 19.) önkormányzati rendelet 30. § (5) bekezdés d) pontjában biztosított véleményezési jogkörében eljáró Ügyrendi és Összeférhetetlenségi Bizottsága, Pénzügyi Bizottsága, Művelődési, Közoktatási és Sport Bizottsága, Egészségügyi és Szociálpolitikai Bizottsága, Költségvetési, Városfejlesztési és Mezőgazdasági Bizottsága véleményének kikérésével a következőket rendeli:
1. §

Az Önkormányzat Szervezeti és Működési Szabályzatáról szóló 24/2013. (XII. 19.) önkormányzati rendelet (a továbbiakban: SzMSz) 46. § az alábbi (6) ponttal egészül ki:

„(6)
Eljár a közúti közlekedésről szóló 1988. évi I. törvény 46. § (1) bekezdés a) pontjában meghatározott önkormányzati közútkezelői hatáskörbe tartozó ügyekben”

2. §

Az SzMSz 4. számú melléklete az 1. számú melléklet szerint módosul.

3. §

Ez a rendelet a kihirdetését követő napon lép hatályba, és a hatályba lépést követő napon hatályát veszti.

